โรคปอดอักเสบมีวิธีการตรวจหาสาเหตุอย่างไร
วิธีการค้นหาเชื้อโรคปอดอักเสบมี 2 วิธี:
1.การตรวจย้อมเชื้อ (Smear and stain) เป็นการนำเสลดของผู้ป่วยไปตรวจย้อมเชื้อไปป้ายบนแผ่นกระจกแล้วทำการย้อมด้วยสีพิเศษ (ซึ่งมีอยู่หลายชนิด) จากนั้นนำไปส่องดูด้วยกล้องจุลทรรศน์ อาจช่วยให้ค้นพบเชื้อโรคที่เป็นต้นเหตุของการเกิดโรค เช่น คนที่เป็นไข้และไอเรื้อรัง น้ำหนักลด ซึ่งสงสัยจะเป็นวัณโรคปอด แพทย์จะทำการส่งผู้ป่วยไปถ่ายภาพรังสี (เอกซเรย์) ปอด และนำเสมหะที่ผู้ป่วยขากออกมาไปตรวจย้อมเชื้อถึง 3 ครั้ง (วันละครั้ง โดยใช้เสมหะของผู้ป่วยขณะที่ตื่นตอนเช้า) ถ้าพบเชื้อวัณโรค ก็สามารถวินิจฉัยว่าเป็นวัณโรคปอดก ารตรวจย้อมเชื้อมีข้อดีคือทำได้ง่าย รู้ผลทันที ราคาถูก และสามารถทำได้ในสถานบริการเล็กๆ

2. การเพาะเชื้อ (culture) คือการนำเอาของเหลวที่สงสัยว่า มีเชื้อโรคปนเปื้อนไปเพาะเลี้ยงในน้ำเลี้ยงเชื้อพิเศษ (ซึ่งมีอยู่หลายชนิด) ซึ่งจะใส่ในตู้อบที่มีอุณหภูมิพอเหมาะ อาจกินเวลาประมาณ 3 วันกว่าจะรู้ผล อาทิเช่น ผู้ป่วยที่สงสัยว่าเป็นไข้ไทฟอยด์ ซึ่งจะมีเชื้ออยู่ในกระแสเลือดและในอุจจาระ แพทย์จะนำเลือดและอุจจาระไปเพาะเชื้อ พร้อมกันนั้นก็มักจะทำการทดสอบดูว่า เชื้อที่เพาะได้นั้นสามารถใช้ยาปฏิชีวนะตัวใดรักษา คือไวต่อยาชนิดใด เรียกว่า การทดสอบความไว (sensitivity test)

วิธีการเพาะเชื้อเป็นเรื่องที่ค่อนข้างยุ่งยาก ต้องใช้เครื่องมือที่สลับซับซ้อน รู้ผลช้า ราคาค่อนข้างแพง และสามารถทำได้เฉพาะในสถานบริการขนาดใหญ่ เช่น โรงพยาบาลประจำจังหวัด โรงพยาบาลเขต โรงพยาบาลที่เป็นโรงเรียนแพทย์ เป็นต้น แต่มีข้อดี คือ ช่วยบอกได้ว่าควรใช้ยาอะไรรักษาจึงจะได้ผล

โรคติดเชื้อมักจะมีความยากง่ายในการตรวจรักษาแตกต่างกันไป บางชนิดสามารถบอกจากอาการและเลือกใช้ยาตามสถิติข้อมูลที่ผ่านมา บางชนิดต้องอาศัยการตรวจย้อมเชื้อ และบางชนิดอาจต้องรอผลการเพาะเชื้อ โดยเฉพาะอย่างยิ่ง ถ้าเป็นโรคที่เป็นปริศนาในการวินิจฉัยหรือเคยใช้ยาแต่ไม่ได้ผล
อายุรศาสตร์ (อายุรศาสตร์) - Internal Medicine